CELEX: 32019R0820
Language: et
Date: 2019-02-04 00:00:00
Title: Komisjoni delegeeritud määrus (EL) 2019/820, 4. veebruar 2019, millega täiendatakse Euroopa Parlamendi ja nõukogu määrust (EL) nr 345/2013 seoses huvide konfliktidega Euroopa riskikapitalifondide valdkonnas (EMPs kohaldatav tekst)

22.5.2019   
               
               
                  ET
               
               
                  Euroopa Liidu Teataja
               
               
                  L 134/8
               
            
         KOMISJONI DELEGEERITUD MÄÄRUS (EL) 2019/820,
         4. veebruar 2019,
         millega täiendatakse Euroopa Parlamendi ja nõukogu määrust (EL) nr 345/2013 seoses huvide konfliktidega Euroopa riskikapitalifondide valdkonnas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2013. aasta määrust (EL) nr 345/2013 Euroopa sotsiaalettevõtlusfondide kohta, (1) eriti selle artikli 9 lõiget 5,
         ning arvestades järgmist:
         
                     (1)
                  
                  
                     Selleks et tagada huvide konfliktide tulemuslik järelevalve ja haldamine Euroopa riskikapitalifondide valdkonnas, on oluline määrata kindlaks olukorrad, mille puhul on tõenäoline huvide konflikti tekkimine.
                  
               
                     (2)
                  
                  
                     Kvalifitseeruvate riskikapitalifondide puhul sõltuvad huvide konfliktide liigid asjaomaste isikute rollist, huvidest ja ajenditest. Selleks et hõlbustada selles valdkonnas huvide konfliktide tuvastamist, tuleb kehtestada loetelu olukordadest, mille puhul eeldatakse huvide konflikti tekkimist. See loetelu peaks olema piisavalt ulatuslik, et katta kõiki huvide konfliktide liike, mis võivad esineda Euroopa riskikapitalifondide valdkonnas. Seega peaksid huvide konfliktide liikide hulka kuuluma olukorrad, mille puhul esineb võimalus saada rahalist kasu või vältida rahalist kahju või kui stiimuleid antakse viisil, mis eelistab konkreetseid huvisid kvalifitseeruvate riskikapitalifondide või selle investorite huvidele.
                  
               
                     (3)
                  
                  
                     Kvalifitseeruvate riskikapitalifondide valitsejad peaksid kasutusele võtma protseduurid ja meetmed, mille eesmärk on tagada, et kõnealuses ärivaldkonnas tegutsevad isikud tegutseksid kvalifitseeruvate riskikapitalifondide ja nende investorite huvides. Selleks et saavutada liidus ühtne investorikaitse tase ja anda kõnealustele fondivalitsejatele võimalus seada sisse järjekindlad ja tulemuslikud tavad huvide konfliktide ärahoidmiseks, jälgimiseks ja juhtimiseks ning neid järgida, peaks nende huvide konfliktide juhtimise poliitika sisaldama teatavaid miinimummeetmeid. Et vältida tarbetut halduskoormust ja tagada samal ajal asjakohane investorikaitse, tuleks huvide konfliktide juhtimise poliitikat kohandada vastavalt fondivalitsejate äritegevuse iseloomule, ulatusele ja keerukusele.
                  
               
                     (4)
                  
                  
                     Huvide konfliktide juhtimise poliitikas sätestatud protseduurid ja meetmed ei pruugi olla küllaldased, et kaitsta kvalifitseeruva riskikapitalifondi või selle investorite huvisid ja sellisel juhul peaksid kvalifitseeruvate riskikapitalifondide valitsejad astuma nende huvide kaitseks vajalikke täiendavaid samme. Nende hulka peaks kuuluma kvalifitseeruva riskikapitalifondi kõrgema juhtkonna või muu pädeva siseorgani teavitamine ja selliste otsuste tegemine või toimingute sooritamine, mis on vajalikud kvalifitseeruva riskikapitalifondi või selle investorite huvides tegutsemiseks.
                  
               
                     (5)
                  
                  
                     Kvalifitseeruvate riskikapitalifondide valitsejad võivad tegeleda selliste ettevõtete haldamisega, millesse kvalifitseeruvad riskikapitalifondid investeerivad. Selleks et hoida ära huvide konflikte ja tagada, et kõnealuste fondivalitsejate hääleõigust kasutatakse nii asjaomase kvalifitseeruva riskikapitalifondi kui ka selle investorite huvides, on vaja kehtestada üksikasjalikud nõuded kõnealuse hääleõiguse kasutamisele. Kvalifitseeruva riskikapitalifondi valitsejad peavad küllaldase investorikaitse tagamiseks välja töötama asjakohased ja tõhusad selle valdkonna strateegiad ning esitama taotluse korral lühiülevaate nimetatud strateegiate ja võetud meetmete kohta.
                  
               
                     (6)
                  
                  
                     Selleks et tagada huvide konfliktide avalikustamise tulemuslikkus, tuleks esitatud teavet korrapäraselt ajakohastada. Võttes arvesse riske, mis tulenevad huvide konfliktide avalikustamisest veebisaidi vahendusel, tuleb kehtestada kriteeriumid selle teabe avaldamise kohta veebisaidil.
                  
               
                     (7)
                  
                  
                     Selleks et kvalifitseeruvate riskikapitalifondide valitsejad saaksid uute nõuetega kohaneda, tuleks käesoleva määruse kohaldamise kuupäeva kuue kuu võrra edasi lükata,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Huvide konfliktide liigid
            Huvide konfliktide liigid määruse (EL) nr 345/2013 artikli 9 lõike 2 tähenduses on olukorrad, mille puhul kvalifitseeruva riskikapitalifondi valitseja, selle fondivalitseja äritegevust tegelikult juhtiv isik, töötaja või mis tahes isik, kes kontrollib otseselt või kaudselt seda fondivalitsejat või sama fondivalitseja poolt valitsetavat muud kvalifitseeruvat riskikapitalifondi või ühiseks investeerimiseks loodud ettevõtjat (sh vabalt võõrandatavatesse väärtpaberitesse ühiseks investeerimiseks loodud ettevõtjat (eurofond)) või nende investorit või on sellise fondivalitseja, fondi, ettevõtja või investori otsese või kaudse kontrolli all
            
                        a)
                     
                     
                        saab tõenäoliselt rahalist kasu või väldib rahalise kahju tekkimist kvalifitseeruva riskikapitalifondi või selle investorite arvel;
                     
                  
                        b)
                     
                     
                        on huvitatud kvalifitseeruvale riskikapitalifondile või selle investoritele pakutava teenuse või muu tegevuse tulemusest ja see huvi erineb kvalifitseeruva riskikapitalifondi või selle investorite huvist;
                     
                  
                        c)
                     
                     
                        on huvitatud kvalifitseeruva riskikapitalifondi või selle investorite nimel tehtud tehingu tulemusest ja see huvi erineb kvalifitseeruva riskikapitalifondi või selle investorite huvist;
                     
                  
                        d)
                     
                     
                        omab rahalist või muud stiimulit eelistada:
                        
                                    —
                                 
                                 
                                    ühe investori, investorite rühma või muu ühiseks investeerimiseks loodud ettevõtja (sh eurofondi) huvisid kvalifitseeriva riskikapitalifondi või selle investorite huvidele;
                                 
                              
                                    —
                                 
                                 
                                    kvalifitseeruva riskikapitalifondi ühe investori huvisid kõnealuse fondi teise investori või investorite rühma huvidele;
                                 
                              
                  
                        e)
                     
                     
                        teeb samu tegevusi kvalifitseeruva riskikapitalifondi, muu ühiseks investeerimiseks loodud ettevõtja (sh eurofondi) või investori jaoks;
                     
                  
                        f)
                     
                     
                        maksab või saab sellist teenustasu või vahendustasu või annab või võtab vastu selliseid mitterahalisi hüvesid, mida ei ole loetletud komisjoni delegeeritud määruse (EL) nr 231/2013 (2) artikli 24 lõikes 1;
                     
                  
                        g)
                     
                     
                        mõjutab kvalifitseeruva portfelliettevõtja arengut kvalifitseeruva riskikapitalifondi või selle investorite jaoks ebasoodsas suunas või kvalifitseeruva riskikapitalifondi eesmärkide saavutamise arvel ja on selle mõjutamisest isiklikult huvitatud.
                     
                  
         
            Artikkel 2
            Huvide konfliktide juhtimise poliitika
            
               1.   Kvalifitseeruva riskikapitalifondi valitseja koostab, võtab kasutusele ja rakendab kirjaliku huvide konfliktide juhtimise poliitika, mis on asjaomase fondivalitseja äritegevuse laadi, ulatust ja keerukust arvestades tema organisatsioonilise struktuuri jaoks kohane.
            
            
               2.   Kooskõlas artikliga 1 loetletakse lõikes 1 osutatud huvide konfliktide juhtimise poliitikas asjaolud, mis võivad tekitada huvide konflikti, ja määratakse kindlaks, milliseid meetmeid tuleb pidevalt võtta ja protseduure järgida.
            
         
         
            Artikkel 3
            Protseduurid ja meetmed huvide konfliktide ärahoidmiseks, juhtimiseks ja jälgimiseks
            Artikli 2 lõikes 2 osutatud võetavad meetmed ja järgitavad protseduurid hõlmavad vähemalt järgmist:
            
                        a)
                     
                     
                        keelatakse teabe vahetamine artiklis 1 osutatud isikute vahel, kui selline teabevahetus võib põhjustada huvide konflikti või selle tekkimist soodustada;
                     
                  
                        b)
                     
                     
                        korraldatakse eraldi järelevalve artiklis 1 osutatud selliste isikute või üksuste üle, kelle huvid võivad konflikti sattuda;
                     
                  
                        c)
                     
                     
                        kõrvaldatakse seos peamiselt ühe tegevusega tegelevate artiklis 1 osutatud isikute või üksuste tasustamise ja peamiselt teise tegevusega tegelevatele isikutele või üksustele makstavate tasude või nende tegevuse tulemusel saadud tulude vahel või selliste tasude või tulude sõltuvus artiklis 1 osutatud isikutele või üksustele makstavast tasust, kui nende tegevustega seoses võib tekkida huvide konflikt;
                     
                  
                        d)
                     
                     
                        artiklis 1 osutatud isikutel või üksustel takistatakse kohatu mõju avaldamist kvalifitseeruva riskikapitalifondi valitsejatele;
                     
                  
                        e)
                     
                     
                        artiklis 1 osutatud isikutel või üksustel takistatakse sellises tegevuses osalemist, mis võivad tingida huvide konflikti, või tehakse järelevalvet nende osalemise üle sellises tegevuses.
                     
                  
         
            Artikkel 4
            Huvide konfliktide tagajärgede haldamine
            Kui artikli 2 lõike 2 ja artikli 3 kohases huvide konfliktide poliitikas sätestatud meetmed ja protseduurid ei ole küllaldased, et vältida piisava kindlusega kvalifitseeruva riskikapitalifondi või selle investorite huvide kahjustamise ohtu, võtavad kvalifitseeruva riskikapitalifondi valitsejad järgmised meetmed:
            
                        a)
                     
                     
                        teavitavad kohe oma kõrgemat juhtkonda või muud pädevat siseorganit või kvalifitseeruva riskikapitalifondi kõrgemat juhtkonda või muud pädevat siseorganit kõnealuse fondi või selle investorite huvide kahjustamise ohust;
                     
                  
                        b)
                     
                     
                        teevad kõik otsused või sooritavad toimingud, mis on vajalikud, et tegutseda kvalifitseeruva riskikapitalifondi või selle investorite huvides.
                     
                  
         
            Artikkel 5
            Hääleõiguse kasutamise strateegiad huvide konfliktide ärahoidmiseks
            
               1.   Kvalifitseeruvate riskikapitalifondide valitsejad koostavad kirjalikult kohase ja tulemusliku strateegia, et määrata kindlaks, millal ja mil viisil tuleb kasutada kvalifitseeruva riskikapitalifondi portfelli kaudu omatavat hääleõigust nii kvalifitseeruva riskikapitalifondi kui ka selle investorite huvides.
            
            
               2.   Võetavad meetmed ja järgitavad protseduurid sõltuvad lõikes 1 osutatud strateegiatest ning sisaldavad vähemalt järgmist:
               
                           a)
                        
                        
                           oluliste korporatiivsündmuste jälgimine;
                        
                     
                           b)
                        
                        
                           tagamine, et hääleõiguse kasutamine on kooskõlas kvalifitseeruva riskikapitalifondi investeerimiseesmärkide ja -poliitikaga;
                        
                     
                           c)
                        
                        
                           kõnealuse hääleõiguse kasutamisest tuleneva huvide konflikti ärahoidmine ja haldamine.
                        
                     
            
               3.   Kvalifitseeruvate riskikapitalifondide valitsejad esitavad investoritele taotluse alusel lõigetes 1 ja 2 osutatud strateegiate kokkuvõtliku kirjelduse ning üksikasjaliku ülevaate kõnealuste strateegiate aluse võetud meetmetest.
            
         
         
            Artikkel 6
            Huvide konfliktide avalikustamine
            
               1.   Kvalifitseeruvate riskikapitalifondide valitsejad esitavad määruse (EL) nr 345/2013 artikli 9 lõikes 4 osutatud teabe Euroopa Parlamendi ja nõukogu direktiivi 2009/65/EÜ (3) artikli 2 lõike 1 punktis m osutatud püsival andmekandjal ja ajakohastavad seda teavet.
            
            
               2.   Kvalifitseeruvate riskikapitalifondide valitsejad võivad esitada lõikes 1 osutatud teabe veebisaidil, edastamata kõnealust teavet isiklikult investorile, kui täidetud on kõik järgmised tingimused:
               
                           a)
                        
                        
                           investoritele on teatatud veebisaidi aadress ja see, kus saidil teave asub;
                        
                     
                           b)
                        
                        
                           investorid on nõustunud teabe esitamisega veebisaidil;
                        
                     
                           c)
                        
                        
                           teave on veebisaidil pidevalt kättesaadav ajal, mil investorid võivad mõistliku eelduse kohaselt vajada sellele juurdepääsu.
                        
                     
         
         
            Artikkel 7
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 11. detsember 2019.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. veebruar 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  Euroopa Parlamendi ja nõukogu 17. aprilli 2013. aasta määrus (EL) nr 345/2013 Euroopa riskikapitalifondide kohta (ELT L 115, 25.4.2013, lk 1).
         
            (2)  Komisjoni 19. detsembri 2012. aasta delegeeritud määrus (EL) nr 231/2013, millega täiendatakse Euroopa Parlamendi ja nõukogu direktiivi 2011/61/EL seoses erandite, üldiste tegutsemistingimuste, depositooriumide, finantsvõimenduse, läbipaistvuse ja järelevalvega (ELT L 83, 22.3.2013, lk 1).
         
            (3)  Euroopa Parlamendi ja nõukogu 13. juuli 2009. aasta direktiiv 2009/65/EÜ vabalt võõrandatavatesse väärtpaberitesse ühiseks investeeringuks loodud ettevõtjaid (eurofondid) käsitlevate õigus- ja haldusnormide kooskõlastamise kohta (ELT L 302, 17.11.2009, lk 32).